
APRECIERI CRITICE 


Didahiile georgianului din Ivirul Caucazului, Antim, sunt mult mai 
însemnate (decât Invätäturi către fiul său Teodosie de Neagoe Basarab 
şi Carte românească de învăţătură de mitropolitul Varlaam — n. n.). Pe 
Antim îl adusese în ţară pe la 1690 Constantin Brâncoveanu pentru 
îmbunătăţirea tipografiei mitropolitane. Numeroase tipărituri, între 
care greceşti şi arabe, se datoresc noului specialist, care, călugărindu- 
se, ajunse în 1708 mitropolit. Atitudinea antiturcă il duse la caterisire 
şi moarte (1716). Şi predicile lui Antim sunt compilaţii, izvorul principal 
fiind Ilie Miniat, însă naturaleta frazei, spontaneitatea exordiilor, 
trecerea firească de la planul material la cel alegoric, familiaritatea, 
indignările, întristările, mustrările, întrebările retorice sunt personale. 
Antim e un orator excelent şi un stilist desăvârşit, echilibrând cu patos 
exacta maşinărie a cazaniei. El propune cu îndemânare ascultătorilor 
speculaţii teologice şi transcendentalitäti, vorbind de sensul mistic al 
cuvântului Mariam, despre botezul cu apă şi cu duh, despre mântuire, 
făcând cu graţie exegeză subţire. Mai ales are darul de a izbi imaginaţia 
printr-un soi de caractere morale, evocând de pildă pe înjurătorul „de 
lege, de cruce, de cuminicătură, de colivă, de prescuri, de spovedanie, 
de botez, de cununie“, pe ipocritul la spovedanie care a mâncat 
miercurea şi vinerea „peşte şi în post raci şi unt de lemn“ dar n-a dat de 
pomană nevoiaşilor, căci: „am face milă, ci nu ne dă mâna, că avem 
nevoi multe şi dări şi avem casă grea, şi copilaşi cam gloată...“, pe cel 
care strâmbă din nas la mâncarea de post, răpştindu-se asupra verzelor, 
înjurând legumele, „zicând [că] în zadar s-au adus în lume“. Antim are 
suavitate, exaltare lirică şi face Fecioarei un elogiu franciscan desfăşurat 
într-o cadență fastuoasă ca o coadă de păun. 


George CĂLINESCU, Istoria literaturii române. Compendiu, Bucureşti, 
Editura pentru literatură, 1968, p. 19. 

Mitropolitul Antim, este după câte ştim până acum, primul care, 
rupând cu tradiţia, se urcă în amvonul mitropoliei, în zilele marilor 
sărbători, ca să grăiască poporului său drept de la suflet la suflet. 
Până la el, în biserica noastră, locul predicii îl ţinea cazania; dar 
cazaniile, alcătuite cu multe veacuri în urmă, cuprindeau explicarea 
textelor evanghelice în linii general-omenesti, ca pentru toate vremurile 
şi pentru toate societăţile, pe când societatea românească de la începutul 
secolului al XVIII - lea avea nevoie de o învăţătură vie, adaptată la 
nevoile ei duhovniceşti, la suferinţele ei, la durerile ei. Mitropolitul 
Antim a înţeles acest mare adevăr şi, de pe înălțimea amvonului, el a 
ştiut să găsească cuvinte mişcătoare de mângâiere, care răsunau adânc 
în suflete, alinând necazurile unui neam întreg, ca de pildă acele discrete 
aluzii la lăcomia nesätioasä a turcilor, care nu mai conteneau cu biruri 
şi angarale. 

În evoluţia literaturii vechi, Antim Ivireanul are meritul de a fi 
stimulat introducerea limbii materne în bisericile din Ţara Românească 
şi de a fi fost iniţiatorul predicii — o predică vie adaptată nevoilor 
societăţii şi timpului, de o mare înălţime morală şi o reală frumuseţe 
stilistică. Ela dat o strălucire deosebită domniei lui Brâncoveanu, fiindcă 
l-a ajutat ca, potrivit unei tradiţii mai vechi a domnilor Basarabi, să ia 
sub oblăduirea lui creştinătatea ortodoxă oprimată sub vitrega stăpânire 
a turcilor. 


Nicolae CARTOJAN, Istoria literaturii române vechi, Bucureşti, 
Editura Minerva, 1980, p. 414. 


Antim Ivireanul, fără îndoială, a avut un talent oratoric remarcabil. 
El rupe cu rutina predicii vechi, care se zbate în frazeologia bisericească 
veche, în discuţii teologice sterpe, în învățături banale. Predica lui este 
vie; în ea transpiră nevoile vieţii de atunci, obiceiurile stricate ale 
societăţii contemporane. Câteodată, demascările neajunsurilor oamenilor 
de atunci capătă caracterul unei satire biciuitoare. În opera lui, plină 
de imagini vii, de comparații surprinzătoare, se simte şi omul literelor: 
Omul se turbură „ca valurile mării când le suflă vântul“; „Cerul de 
osteneală au fost închis spre somn toţi ochii lui“; „Luna este stăpâna 
mării“ etc. 

Didahiile lui Antim Ivireanul n-au văzut lumina tiparului decât în a 
doua jumătate a secolului al XIX-lea. Rămase în manuscrise, ele n-au 
putut exercita o influenţă asupra literaturii omiletice. Secolul al XVIII- 
lea ne-a mai lăsat câteva cuvântări originale, panegirice, cuvântări la 
înmormântare sau la alte ocazii, dar nici una nu atinge strălucirea 
Didahiilor lui Antim Ivireanul nici ca limbă, nici ca însuşiri literare. 


Ştefan CIOBANU, Istoria literaturii române vechi, Chişinău, Editura 

Hyperion, 1992, p. 616. 

Antim este prin formaţia lui un cărturar, a lucrat în tipografie, a 
îngrijit texte, cunoaşte această muncă la fel de bine ca şi laicii. Mai 
mult, el leagă cuvântul de imagine, ca în acel splendid manuscris cu 
Chipurile Vechiului şi Noului Testament, în prefața căruia afirmă 
deliberat că îmbinarea celor două limbajuri sporeşte capacitatea de 
înţelegere şi de memorizare — „mai mult ne incredintäm şi mai pre 
lesne întru pomenire le putem păzi“. Asociază sculptura cu arhitectura 
şi caligrafia cu gravura, amintind de multiplele talente ale ctitorului 
Dragomirnei şi subtilului miniaturist, Anastasie Crimca. Vorbeşte în 
public, tipăreşte cărţi şi este preocupat de învăţământ; copierea 
Didahiilor, printre care se află şi câteva predici-tip, ne îndeamnă să 
credem că autorul le-ar fi dorit tipărite. In orice caz, prezenţa lui 
marcată în domeniul comunicării culturale îl înscrie într-un şir în cadrul 
căruia vom regăsi pe Petru Maior şi Veniamin Costache. Această 
activitate amplă şi direct implicată în existenţa cotidiană solicită o 
permanentă încadrare a operei lui Antim în evoluţia culturii noastre 
şi, cu precădere, printre contemporanii lui. 


Alexandru DUTU, Cultura română în civilizaţia europeană modernă, 
Bucureşti, Editura Minerva, 1978, p. 151. 


Antim Ivireanul este primul cleric român care, fără a ieşi din 
marginile funcţiei sale, a izbutit totuşi, întocmai ca Bossuet, Bourdaloue 
şi Massillon, să pătrundă, prin elocventa sacră, mai adânc în sfera 
literaturii propriu-zise. 

Înainte de Eminescu, Antim a numit luna „stăpâna mării“ şi tot el 
evocând un episod evanghelic, a dat cea dintâi imagine plastică a 

furtunii pe mare: „Mi se pare ca când aşi vedea înaintea ochilor mei 
chipul ei, de toate părţile să sufle vânturi mari, să se strângă împrejurul 
vântului nori negri şi deşi, toată marea să spumege de mărire şi 
pretutindenea să se înalțe valurile ca nişte munţi; mi sá pare că văz 
corabia apostolilor că să luptă cu multă sălbăticie în turburarea mării, 
de o parte o bat valurile, de altă parte o turburá vânturile, de o parte 
o ridică spre cer; de altă parte o pogoară la iad“. 


Alexandru PIRU, Istoria literaturii române de la origini până la 
1830, Bucureşti, Editura ştiinţifică şi enciclopedică, p. 216. 


Meşteşugind ca poporenii limba vorbită de ei, Ivireanul pune geniul 
său lingvistic în slujba vocației sale cárturáresti-religioase. Dacă nu 
are darul abstractiunii dialectice, dacă nu are talentul creator de 
fizionomii şi situaţii epic-morale, are în schimb puterea de a oglindi, 
prin via sa limbă românească, o personalitate şi o epocă, în liniştea 
sfâşiată de cuțite a unei perioade istorice definibile prin sclipirile ce 
pot oferi media res. El apără puterea sacerdotiului, de la dubiosii preoţi 
de rând, la rangul său însuşi: „De n-aţi ştiut până acum şi de n-au fost 
nimeni să vă înveţe, iată că acum veţi şti că am treabă cu toţi oamemii 
câţi sunt în Ţara Rumânească, de la mic până la mare şi pănă la un 
copil de tätä afară din păgâni şi din cea ce nu sunt de o lege cu noi; 
căci în seama mea v-au dat stăpânul Hristos să vă păzesc sufleteşte, ca 
pre nişte oi cuvântătoare şi de gâtul meu spânzură sufletele voastre“... 
De la condamnarea obiceiului adânc înrădăcinat de a înjura, Antim se 
ridică la viziunea istorică a păstoririi lui: „nu este lupta noastră spre 
sânge şi trup, ci cătră domnii, cătră puteri, cătră tiitori lumii 
întunericului veacului acestuia, spre duhurile vicleşugului celui de supt 
ceriu“... Într-o epocă în care nu numai sângele omenesc a curs mârşav, 
dar şi, prin pacea greu cumpărată de Brâncoveanu, a ţării, bubuitul 
armelor pândea mişelnic hotarele, el îşi prevede tonant stilul, când se 
referă la Nicolae al Mirelor: „stă deasupra muntelui bisericii ca o cetate 
păzită de Dumnezeu şi întărită de toate patru părţile cu patru tunuri 
duhovniceşti: cu credinţa, cu nădejdea, cu dragostea şi smerenia. Şi cu 
tunul credintii goneşte departe pe vräjmasii bisericii, pe eretici; cu 
tunul nădejdii aduce pre cei deznädäjduiti cătră Dumnezeu; cu tunul 

dragostei ajutä celor säraci si lipsiti; cu tunul smereniei sue pe cei 
päcätosi la ceriu“. 

În stilul religios-mesianic, Antim dădea contemporanilor săi o lecţie 
de patriotism. 


Ion NEGOITESCU, Analize şi sinteze, Bucureşti, Editura Albatros, 
1976, p. 6. 


Traitor într-o epocă de strălucitoare cultură şi rafinată artă, cum a 
fost epoca brâncovenească, Antim a izbutit prin talentele sale multiple 
şi abilitatea sa neîntrecută să joace primul rol în viaţa Ţării Româneşti 
fără ca cineva dintre contemporani sau urmaşi să poată gândi în mod 
serios, că n-a meritat întregul curs al onorurilor prin care a străbătut... 

Ca mitropolit, Antim Ivireanul a înzestrat cultura românească cu 
cea mai înaltă expresie a cuvântului rostit până la acea dată, elaborând 
nemuritoarele Didahii, operă care îl aşază printre cei mai mari oratori 
bisericeşti ai tuturor timpurilor. Predicând în româneşte, fără să i se 
tipărească opera în timpul vieţii şi aruncându-se urgia tuturor räutätilor 
asupra muncii sale, pusă în slujba Ţării Româneşti, Didahiile n-au putut 
avea soarta predicilor contemporanilor săi din Apus: Bossuet, Bourdaloue, 
Flechier, Massillon, Ilie Miniat, deşi nu sunt cu nimic inferioare acestora. 
Cunoscător al vieţii sociale româneşti, în toate adâncimile ei, Antim 
va prinde aceste realităţi în formele neintrecute ale Didahiilor şi nu va 
cruța nici domn, nici clasă boierească, nici negustorime de păcatele 
pe care el, mai bine decât oricine le cunoştea. Înlocuieşte î în felul acesta 
vechea cazanie, traducere — corect prinsă în limba românească, de 
un Coresi şi de un Varlaam, dar totuşi traducere, cu o operă originală, 
menită să fie simțită de ascultători tocmai prin viata pe care i-o dădeau 
aceste realităţi. 


Gabriel STREMPEL, Introducere la volumul: Antim Ivireanul, Opere, 

Bucuresti, Editura Minerva, 1972, p. V si XLII. 

Este in Didahiile lui Antim Ivireanul un continuu joc de planuri 
(concret-abstract, real-simbolic, laic-religios), solicitänd logica si 
fantezia, eruditia (teologicä) si elanul sufletesc deopotriva. Moralist 
in sutană, rigorist până la absoluitate, predicatorul nu pierde nici un 
prilej pentru a-si semana cuvintele de invätäturä „folositoare de suflet 

şi mäntuitoare“. Cuväntu-l, cu forta-i de iradiere, este harul său si 
„mreaja“ de creator. Altitudinea oratoriei lui este dată, netăgăduit, şi 
de tensiunea etică a unor cazanii. Paradoxul, dacă poate fi numit 
paradox, ar fi că acest cărturar cu o imaginaţie spectaculoasă şi 
terifiantă a răului, care s-ar fi desfătat, desigur, citind tertinele Infernului 
lui Dante, are, cu aceeaşi amploare, dar cu o mai redusă facultate de 
plasticizare, o statornică încredere în posibilitatea unei lumi mai bune. 
Meliorist, propunerile lui de combatere a strämbätätii şi a stricăciunii 
conţin însă şi o doză de himeric. 

Florin FAIFER, Postfatä la volumul: Antim Ivireanul. Didahii. 

Bucureşti, Editura Minerva, 1983, p. 234 — 235. 


